**OZNAM – ZÁPIS DO 1. ROČNÍKA**

Vážení rodičia! **POZORNE, PROSÍM, ČÍTAJTE!**

Povinná školská dochádzka začína začiatkom školského roka, ktorý nasleduje po dni, keď dieťa dovŕši šiesty rok veku a dosiahne školskú spôsobilosť. **Rodič dieťaťa** ( zákonný zástupca) **je povinný prihlásiť svoje dieťa na plnenie povinnej školskej dochádzky v základnej škole.**

**Online prihláška do 1. ročníka ZŠ bude spustená od 3. apríla 2024 do 25.4.2024 na stránke školy www.zsknk.edupage.org.** Nájdete ju na hlavnej stránke pod názvom Elekronická prihláška. **Prosíme vás o jej správne vyplnenie – údaje podľa rodného listu.** Na email, ktorý zadáte v prihláške, vám pošleme potvrdzujúci email, že sme prihlášku dostali.

Vyplnenú prihlášku nemusíte vytlačiť, škola ju pripraví a vy ju podpíšete na **zápise**, ktorý sa bude konať **24. a 25. apríla 2024 v ZŠ Krásno nad Kysucou.**

V prípade, že nemáte možnosť pred samotným zápisom vyplniť prihlášku elektronicky, dostanete na zápise papierovú formu prihlášky, ktorú vypíšete na mieste podľa rodného listu dieťaťa. **Na zápis je potrebné priniesť vyplnené tlačivá a 15 eur (príspevok na pomôcky).**

Rodičia, ktorí uvažujú o „odklade školskej dochádzky“, teda že dieťa bude pokračovať v predprimárnom vzdelávaní v MŠ, alebo majú záujem o úvodný ročník, **sú povinní svoje dieťa riadne zapísať do školy.** Dieťa príde na zápis. Rodičia, ktorí budú mať záujem o konzultáciu so špeciálnym pedagógom, budú mať možnosť - na zápise bude prítomná špeciálna pedagogička z CPP Kys. N. Mesto, školská špeciálna pedagogička a aj školská psychologička. Následne podajú žiadosť riaditeľke MŠ o pokračovanie v plnení povinného predprimárneho vzdelávania v materskej škole a doručia ju aj vedeniu základnej školy, kde bolo dieťa prijaté na povinnú školskú dochádzku alebo budú zaradené do úvodného ročníka - podľa rozhodnutia rodičov.

V prípade, že zákonní zástupcovia už majú vyjadrenie z Centra poradenstva a prevencie (CPP) o tom, že žiak pokračuje v predprimárnom vzdelávaní, a preto nenastúpi do 1. ročníka, **zapíšu žiaka do ZŠ - vyplnia online prihlášku** a doručia kópiu správy vedeniu ZŠ.

**Zápis dieťaťa so špeciálnymi výchovno-vzdelávacími potrebami**

Zákonný zástupca dieťaťa, ktoré nastúpi do 1. ročníka a má špeciálne výchovno-vzdelávacie potreby, spolu s prihláškou predkladá aj:

* písomné vyjadrenie zariadenia poradenstva a prevencie, vydané na základe diagnostického vyšetrenia dieťaťa
* potvrdenie od pediatra
* žiadosť zákonného zástupcu (rodiča)